**პროგრამა -**

**ახალგაზრდული ღონისძიებების ხელშეწყობა**

**ქვეპროგრამა -**

 **საგრანტო კონკურსები ახალგაზრდებისა და ახალგაზრდული ორგანიზაციებისთვის**

**საგრანტო კონკურსი**

***„*ახალგაზრდული ინიციატივების მხარდაჭერა*“***



 **2025 წელი**

**შესავალი**

სსიპ “ახალგაზრდობის სააგენტო” (შემდგომ - სააგენტო), ახალგაზრდებისთვის და ახალგაზრდებთან ერთად, ქმნის მათი, როგორც ინდივიდებისა და საზოგადოების სრულფასოვანი წევრების განვითარების მხარდამჭერ გარემოს, რაც ხელს შეუწყობს თითოეულის პოტენციალის სრულად გამოყენებას, ეკონომიკურ გაძლიერებასა და ქვეყნის განვითარების პროცესში აქტიურ მონაწილეობას. აღნიშნული მიზნის მიღწევისთვის ერთ-ერთი მნიშვნელოვანი მიმართულებაა საგრანტო პროგრამების გამრავალფეროვნება და დაფინანსების მოქნილი მექანიზმების შეთავაზება ახალგაზრდებისთვის და ახალგაზრდული ორგანიზაციებისთვის.

სააგენტოს პროგრამული მიმართულებები ეფუძნება საქართველოს პარლამენტის მიერ დამტკიცებულ „2020-2030 წლებისთვის საქართველოს ახალგაზრდული პოლიტიკის კონცეფციას“[1[[1]](#footnote-1)], “სახელმწიფოს ახალგაზრდულ სტრატეგია - 2023-2026”-ს[[[2]](#footnote-2)2] და საქართველოს განათლების, მეცნიერებისა და ახალგაზრდობის მინისტრის 2024 წლის 19 ივლისის N125/ნ ბრძანებით დამტკიცებულ სააგენტოს დებულებას[[3]](#footnote-3).

წინამდებარე დოკუმენტი მტკიცდება საქართველოს განათლების, მეცნიერებისა და ახალგაზრდობის მინისტრის 2025 წლის 17 თებერვლის N163359 ბრძანებით დამტკიცებული “სსიპ ახალგაზრდობის სააგენტოს მიერ „საგრანტო კონკურსები ახალგაზრდებისა და ახალგაზრდული ორგანიზაციებისთვის” ქვეპროგრამის ფარგლებში 2025 წელს განსახორციელებელი საგრანტო კონკურსების დებულების” საფუძველზე.

“საგრანტო კონკურსები ახალგაზრდებისა და ახალგაზრდული ორგანიზაციებისათვის” ქვეპროგრამის საბოლოო მიზანს წარმოადგენს ახალგაზრდული ინიციატივების მხარდაჭერა, ახალგაზრდული ორგანიზაციების გაძლიერება და ახალგაზრდული სერვისების დანერგვის ხელშეწყობა.

 ***საგრანტო კონკურსი***

 ***„*ახალგაზრდული ინიციატივების მხარდაჭერა*“***

**საგრანტო კონკურსის მიზანი**

მცირე გრანტების კონკურსის “ახალგაზრდული ინიციატივების მხარდაჭერა” (შემდგომ - “მცირე გრანტების კონკურსი”) მიზანია ახალგაზრდულ საკითხებზე მომუშავე რეგიონში რეგისტრირებული არასამეწარმეო (არაკომერციულ) იურიდიული პირების ან/და საინიციატივო ჯგუფების ან/და სტუდენტური საინიციატივო ჯგუფების ფინანსური რესურსით დახმარება იმ პროექტების განსახორციელებლად, რომლებიც ემსახურება ახალგაზრდული სფეროსა და ახალგაზრდების სრულფასოვან განვითარებას, საზოგადოებრივ და დემოკრატიულ პროცესებში ახალგაზრდების მონაწილეობის ხელშეწყობას, არაფორმალური განათლების განვითარებას,  ახალგაზრდების ინტერესებისა და საჭიროებების გათვალისწინებით მათი ცნობიერების დონის ამაღლების ხელშეწყობას, ახალგაზრდების შესაძლებლობების განვითარებას და მათი დასაქმების ხელშეწყობას.

**საგრანტო კონკურსის ბიუჯეტი და ხანგრძლივობა**

* მცირე გრანტების კონკურსის საერთო ბიუჯეტი შეადგენს 435 000 ლარს;
* ერთი საგრანტო პროექტის დასაფინანსებლად მოთხოვნილი ბიუჯეტის მაქსიმალური ოდენობა  უნდა შეადგენდეს არაუმეტეს 15 000 ლარს.
* საგრანტო კონკურსის ფარგლებში წარმოდგენილ პროექტში გათვალისწინებული დასაქმებული პირების  ხელფასების საერთო ოდენობა (პროექტის ხელმძღვანელის, თანაშემწის, ბუღალტრის და ა.შ.) არ უნდა აღემატებოდეს სააგენტოდან მოთხოვნილი თანხის 10%-ს.

**საგრანტო კონკურსის განმცხადებელი**

მცირე გრანტების კონკურსში საგრანტო პროექტის წარმოდგენის უფლება აქვს:

1. საქართველოს კანონმდებლობის შესაბამისად შექმნილ, რეგიონში რეგისტრირებულ არასამეწარმეო (არაკომერციული) იურიდიულ პირს - **ახალგაზრდულ ორგანიზაციას,** რომლის სადამფუძნებლო დოკუმენტაციით განსაზღვრულია, რომ ამ ორგანიზაციის საქმიანობის სფეროს წარმოადგენს ახალგაზრდების განვითარებასთან დაკავშირებული საკითხები.

2. საქართველოს მოქალაქეს, რეგიონში რეგისტრირებულ ქმედუნარიან სრულწლოვან  ფიზიკურ პირს, რომელიც საგრანტო პროექტის განხორციელების მიზნით (პროექტის ადმინისტრირებისთვის) **საინიციატივო ჯგუფში** აერთიანებს ამავე რეგიონში მცხოვრებ არანაკლებ 5 ახალგაზრდას. საგრანტო პროექტის დაფინანსების შემთხვევაში, განმცხადებელი უფლებამოსილია, საინიციატივო ჯგუფის წევრებთან ერთად, დააფუძნოს ახალგაზრდული ორგანიზაცია და პროექტი განახორციელოს ორგანიზაციის სახელით ან პროექტი განახორციელოს უშუალოდ, საინიციატივო ჯგუფის წევრებთან ერთად, სოლიდარულად.

3. საქართველოს მოქალაქეს, უმაღლესი ან/და პროფესიული საგანმანათლებლო დაწესებულების აქტიური სტატუსის მქონე სტუდენტს/პროფესიულ სტუდენტს, რომელიც საგრანტო პროექტის განხორციელების მიზნით (პროექტის ადმინისტრირებისთვის) **საინიციატივო ჯგუფში** აერთიანებს აქტიური სტატუსის მქონე არანაკლებ 5 სტუდენტს/პროფესიულ სტუდენტს. საგრანტო პროექტის დაფინანსების შემთხვევაში, განმცხადებელი უფლებამოსილია, საინიციატივო ჯგუფის წევრებთან ერთად, დააფუძნოს ახალგაზრდული ორგანიზაცია და პროექტი განახორციელოს ორგანიზაციის სახელით ან პროექტი განახორციელოს უშუალოდ, საინიციატივო ჯგუფის წევრებთან ერთად, სოლიდარულად.

***შენიშვნა 1****: საგრანტო კუნკურსში მონაწილეობის უფლება არ აქვს საქართველოს სახელმწიფო ხელისუფლების ან ავტონომიური რესპუბლიკის ორგანოსა და მუნიციპალიტეტის მიერ დაფუძნებულ არასამეწარმეო (არაკომერციული) იურიდიულ პირს.*

##  **საგრანტო პროექტის სამიზნე ჯგუფები:**

* 6-13 წლის ბავშვები და 14-29 წლის ახალგაზრდები.

**საგრანტო პროექტების თემატური მიმართულებები**

* ახალგაზრდების საზოგადოებრივ პროცესებში მონაწილეობის წახალისება და სამოქალაქო პასუხისმგებლობის გაძლიერების ხელშეწყობა;
* მშვიდობის მშენებლობა, კონფლიქტების ტრანსფორმაცია და ინტერკულტურული დიალოგი, მათ შორის, ეთნიკური უმცირესობების ინტეგრაცია;
* ნაკლები შესაძლებლობების მქონე ახალგაზრდების მხარდაჭერა და ინკლუზია, მათ შორის, ოკუპირებულ ტერიტორიებზე ან მის მიმდებარედ მცხოვრები ახალგაზრდებისთვის ახალგაზრდული სერვისების შექმნა და განხორციელება.
* საგანმანათლებლო, შემეცნებითი და კულტურულ-შემოქმედებითი ღონისძიებების განხორციელება;
* არაფორმალური განათლების მეთოდოლოგიით ახალგაზრდული სერვისების შექმნა და ხელმისაწვდომობის გაზრდის ხელშეწყობა;
* რეგიონის/მუნიციპალიტეტის/თემის ახალგაზრდული სივრცეების საჭირო ინვენტარით აღჭურვა და აღნიშნულ სივრცეში, არაფორმალური განათლების მეთოდების გამოყენების გზით, აქტივობების განსახორციელება ახალგაზრდების ჩართულობით;
* ახალგაზრდული ფესტივალების განხორციელება;
* ახალგაზრდებში მოხალისეობრივი კულტურის განვითარების ხელშეწყობა, სოციალური ინიციატივების წახალისება და მოხალისეობრივ აქტივობებში მონაწილეობა;ჯანსაღი ცხოვრების წესის პოპულარიზაცია;
* მთელი სიცოცხლის მანძილზე სწავლის საკვანძო კომპეტენციების განვითარება;
* ახალგაზრდების ჯანმრთელობისა და კეთილდღეობის ხელშეწყობა, გარემოს დაცვა და ეკოლოგია, მათ შორის, ახალგაზრდებში ჯანსაღი ცხოვრების წესის პოპულარიზაციის, ქიმიური და ქცევითი დამოკიდებულებების შემცირებისა და ძალადობის პრევენციის, ბავშვთა/ადრეული ქორწინებებისა და მოზარდთა ორსულობის წინააღმდეგ ბრძოლის გზით. ასევე, ახალგაზრდების პერსონალური მონაცემების დაცვაზე ცნობიერების ამაღლება, მედია და ციფრული წიგნიერება.ახალგაზრდებში სოციალური და დასაქმების უნარების გაძლიერება;
* მეწარმეობის შესახებ ცნობიერების ამაღლების ხელშეწყობა;
* სტუდენტებისთვის უწყვეტი პროფესიული განვითარების და კვალიფიკაციის ამაღლებაზე მიმართული სატრენინგო ღონისძიებების, კონფერენციების, ფორუმების და მსგავსი ტიპის ღონისძიებების დაგეგმვა-განხორციელება;
* სტუდენტური კლუბების/თვითმმართველობების გაძლიერება და თემატური ახალგაზრდული ღონისძიებების განხორციელება;

***განმცხადებლის მიერ საგრანტო კონკურსის ფარგლებში წარმოდგენილი  საგრანტო პროექტი უნდა შეესაბამებოდეს ზემოთ ჩამოთვლილი თემატური მიმართულებების მინიმუმ ერთ კომპონენტს მაინც.***

***კონკურსის ფარგლებში არ განიხილება განაცხადი, რომელიც ეხება სწავლის ან/და ჯანმრთელობის დაფინანსების, პირად კეთილდღეობაზე/ინტერესებზე დაფუძნებულ საჭიროებებს, საერთაშორისო პროექტში მონაწილეობასთან დაკავშირებული ხარჯების დაფინანსებას;***

**საგრანტო კონკურსის ფარგლებში განხორციელებული საგრანტო პროექტების ზოგიერთი მოსალოდნელი შედეგი**

* არაფორმალური განათლების მეთოდოლოგიითა და ახალგაზრდული საქმიანობის პრინციპების გათვალისწინებით განხორციელებულია ახალგაზრდების ინტერესებისა და საჭიროების  შესაბამისი ღონისძიებები/ინიციატივები, რომელშიც ჩართული არიან ახალგაზრდები (მათ შორის, ნაკლები შესაძლებლობების მქონე);

**საგრანტო პროექტის წარდგენის პროცედურა და წარმოსადგენი დოკუმენტაცია**

**1.** საგრანტო კონკურსის ფარგლებში განაცხადები მიიღება:**2025 წლის 08 ოქტობრიდან 2025  წლის 26 ოქტომბრის ჩათვლით.**

2. განაცხადები მიიღება მხოლოდ შემდეგ ელ-ფოსტებზე: grants-2@youthagency.gov.ge, (რეგიონალური) და grants-3@youthagency.gov.ge (სტუდენტური). სხვა ნებისმიერი გზით წარდგენილი საგრანტო პროექტი არ ექვემდებარება განხილვას

3. საგრანტო კონკურსის ფარგლებში წარმოსადგენი დოკუმენტაციის ბმული (საგრანტო პროექტი და სამოქმედო გეგმა) განთავსდება სააგენტოს ოფიციალურ სოციალურ გვერდზე.

4. განმცხადებელმა უნდა წარმოადგინოს:

4.1. **რეგიონში რეგისტრირებული არასამეწარმეო (არაკომერციული) იურიდიულ პირების - ახალგაზრდული ორგანიზაციების ან/და რეგიონში რეგისტრირებული ქმედუნარიანი სრულწლოვანი ფიზიკური პირ(ებ)ის** მიერ რეგიონალური ინიციატივების წარმოდგენის შემთხვევაში:

ა) სააგენტოს მიერ დამტკიცებული, სრულყოფილად შევსებული აპლიკაცია (Word ფორმატი) და სამოქმედო გეგმა (Word ფორმატი);

ბ) მუნიციპალიტეტთან თანამშრომლობის დამადასტურებელი დოკუმენტი, რომელიც მოიცავს ინფორმაციას პროექტში მუნიციპალიტეტის როლის თაობაზე. არსებობის შემთხვევაში, სხვა პარტნიორ ორგანიზაციასთან თანამშრომლობის დამადასტურებელი დოკუმენტი, რომელიც მოიცავს ინფორმაციას პროექტში პარტნიორის როლის თაობაზე.

გ) ფიზიკური პირის/საინიციატივო ჯგუფის შემთხვევაში, პროექტში ჩართულ პირთა პირადობის დამადასტურებელი დოკუმენტების ასლები;

4.2 **უმაღლესი ან/და პროფესიული საგანმანათლებლო დაწესებულების აქტიური სტატუსის მქონე სტუდენტ(ებ)ის/პროფესიულ სტუდენტ(ებ)ის** მიერ სტუდენტური ინიციატივების წარმოდგენის შემთხვევაში:

ა) სააგენტოს მიერ დამტკიცებული, სრულყოფილად შევსებული აპლიკაცია (Word ფორმატი) და სამოქმედო გეგმა (Word ფორმატი);

ბ) საგანმანათლებლო დაწესებულებასთან თანამშრომლობის დამადასტურებელი დოკუმენტი, რომელიც მოიცავს ინფორმაციას პროექტში საგანმანათლებლო დაწესებულების   როლის თაობაზე. არსებობის შემთხვევაში, სხვა პარტნიორ ორგანიზაციასთან თანამშრომლობის დამადასტურებელი დოკუმენტი, რომელიც მოიცავს ინფორმაციას პროექტში პარტნიორის როლის თაობაზე.

გ) პროექტში ჩართულ პირთა პირადობის დამადასტურებელი დოკუმენტების ასლები და საგანმანათლებლო დაწესებულების მიერ გაცემული სტუდენტის აქტიური სტატუსის დამადასტურებელი დოკუმენტ(ებ)ი.

5. საგრანტო პროექტისა და მოთხოვნილი დოკუმენტაციის ნაწილ-ნაწილ ან/და რაიმე სახით არასრულყოფილად წარმოდგენის შემთხვევაში, განმცხადებელს შესაძლოა მიეცეს არაუმეტეს 3 (სამი) სამუშაო დღის ვადა იმ ხარვეზის აღმოსაფხვრელად, რომელიც არ არის დაკავშირებული საგრანტო პროექტის შინაარსთან. დადგენილ ვადაში ხარვეზის აღმოუფხვრელობის ან/და კვლავ რაიმე სახით არასრულყოფილად წარმოდგენის შემთხვევაში, საგრანტო პროექტი მოიხსნება საგრანტო კონკურსიდან.

6. საგრანტო კონკურსში წარმოდგენილი საგრანტო პროექტ(ებ)ის დაფინანსების შესახებ გადაწყვეტილებას იღებს შესაბამისი კომისია, საგრანტო დებულებით დადგენილი წესისა და კრიტერიუმების შესაბამისად, განაცხადების მიღების ვადის დასრულებიდან არაუმეტეს 30 დღეში.

**ძირითადი დათქმები წარმოდგენილი საგრანტო პროექტებისთვის**

1. საგრანტო პროექტი და სხვა ნებისმიერი დოკუმენტაცია წარმოდგენილი უნდა იყოს ქართულ ენაზე, ხოლო უცხოენოვანი დოკუმენტაციის არსებობის შემთხვევაში, აუცილებელია ქართულენოვანი თარგმანი.
2. ფიზიკური პირის/საინიციატივო ჯგუფის მიერ წარმოდგენილი საგრანტო პროექტის დაფინანსების შემთხვევაში, პროექტის განხორციელებაში (ადმინისტრირება) ჩართული პასუხისმგებელი პირების ცვლილება დაუშვებელია. ხოლო იმ შემთხვევაში, თუ პროექტის დაფინანსების შემდგომ, საგრანტო პროექტის განხორციელების მიზნით, საინიციატივო ჯგუფი დააფუძნებს ორგანიზაციას, ორგანიზაციის წარმომადგენლობასა და ხელმძღვანელობაზე პასუხისმგებელი პირი უნდა იყოს საგრანტო პროექტის განმცხადებელი.
3. საგრანტო პროექტის განხორციელების ვადა არ უნდა აღემატებოდეს 3 (სამი) თვეს.
4. საგრანტო პროექტის ბიუჯეტი არ უნდა ითვალისწინებდეს ტექნიკის შესყიდვას, გარდა ახალგაზრდული სივრცის აღჭურვის მიზნით წარმოდგენილი პროექტებისა.
5. საგრანტო პროექტის ბიუჯეტში სასტუმროს ხარჯის არსებობის შემთხვევაში, აღნიშნული ხარჯი არ უნდა აღემატებოდეს მოთხოვნილი თანხის 35%-ს. სასტუმროს ხარჯები შესაძლოა სრულად ან ნაწილობრივ დაიფაროს განმცხადებელსა და მუნიციპალიტეტს/უნივერსიტეტს/კოლეჯს ან პარტნიორ ორგანიზაციას შორის თანამშრომლობის ფარგლებში.
6. დაფინანსების შემთხვევაში ფიზიკური/იურიდიული პირი ვალდებულია, ხელშეკრულების გაფორმებამდე წარმოადგინოს საგადახდო მდგომარეობის ამსახველი ცნობა. საბანკო ანგარიშზე ყადაღის/აკრძალვის/საგადახდო გირავნობის შემთხვევაში პროექტი მოიხსნება კონკურსიდან.
7. წარმოდგენილი საგრანტო პროექტის დაფინანსების თაობაზე კომისიის მიერ დადებითი გადაწყვეტილების მიღების შემთხვევაში, საგრანტო თანხის ჩარიცხვის მიზნით, განმცხადებელი ვალდებულია, გახსნას სპეციალური, მიზნობრივი ანგარიში და წარმოადგინოს საბანკო რეკვიზიტები.
8. დაფინანსების შემთხვევაში, გრანტის მიმღებს არ შეუძლია გასცეს ქვეგრანტი.
9. მნიშვნელოვანია, პროექტის განხორციელების პროცესში, სათანადოდ წარმოჩინდეს  ახალგაზრდობის სააგენტოს კონტრიბუცია და აქტივობებში ახალგაზრდების ჩართვის პროცესი, მომზადდეს შესაბამისი ფოტო-ვიდეო მასალა და გაშუქდეს სხვადასხვა მედია საშუალებით.

**საგრანტო პროექტის შეფასების კრიტერიუმები**

|  |  |
| --- | --- |
| **კრიტერიუმები** | **ქულა** |
| **1. პროექტის შესაბამისობა საგრანტო კონკურსის მიზნებთან** | **0-25** |
| **2. პროექტის განხორციელებადობა**   | **0-25** |
| * რამდენად რეალისტური და განხორციელებადია სამოქმედო გეგმა და დაგეგმილი აქტივობები?
* რამდენად შეიცავს  პროექტი დაგეგმილი შედეგების ობიექტურად შემოწმებად/გაზომვად ინდიკატორებს?
* რამდენად არის გათვლილი რისკები და მათი გადაჭრის გზები?
 |  |
| **3. სამიზნე ჯგუფ(ებ)ი** | **0-25** |
| * რამდენად სტრატეგიულად არის შერჩეული პროექტის სამიზნე ჯგუფები?
* რამდენად შესაბამისობაშია  ბენეფიციართა რაოდენობა მოთხოვნილ ბიუჯეტთან?
* რამდენად არის გათვალისწინებული  ნაკლები შესაძლებლობების მქონე ახალგაზრდების მონაწილეობა?
 |  |
|  **4. პროექტის ბიუჯეტი** | **0-25** |
| * რამდენად   რეალისტურია პროექტის ბიუჯეტი?
* რამდენად შესაძლებელია განაცხადის ბიუჯეტით პროექტის მიზნების მიღწევა და რამდენად შეესაბამება იგი პროექტის სამოქმედო გეგმას?
 |  |
| **კრიტერიუმების შეფასების ჯამური ქულა** | **100** |

***შენიშვნა\*:***

* *დადებითად (გამსვლელი ქულით) შეფასებულად ითვლება საგრანტო კონკურსის ფარგლებში წარმოდგენილი საგრანტო პროექტი, რომელიც დააგროვებს არანაკლებ 55 ქულას.*
* *საგრანტო პროექტის შეფასებისას, საბოლოო ქულა გამოითვლება შესაბამისი კომისიის წევრების მიერ შეფასების დაჯამებისა და შესაბამისი საშუალო ქულის საფუძველზე[[4]](#footnote-4).*
1. 2020-2023 წლებისთვის საქართველოს ახალგაზრდული პოლიტიკის კონცეფცია

<https://matsne.gov.ge/ka/document/view/4936402?publication=0> [↑](#footnote-ref-1)
2. სახელმწიფო ახალგაზრდული სტრატეგია 2023-2026

<https://www.matsne.gov.ge/ka/document/view/5675992?publication=0> [↑](#footnote-ref-2)
3. სსიპ ახალგაზრდობის სააგენტოს დებულების დამტკიცების თაობაზე საქართველოს განათლების,

მეცნიერებისა და ახალგაზრდობის მინისტრის ბრძანება

<https://matsne.gov.ge/ka/document/view/6228422?publication=0> [↑](#footnote-ref-3)
4. *კონკურსის პირობები და შეფასების პროცედურა გაწერილია „სსიპ ახალგაზრდობის სააგენტოს მიერ „საგრანტო კონკურსები ახალგაზრდებისა და ახალგაზრდული ორგანიზაციებისთვის” ქვეპროგრამის  ფარგლებში 2025  წელს განსახორციელებელი საგრანტო კონკურსების დებულებაში* [↑](#footnote-ref-4)